આવી જ એક ઘટના ગઇરાત્રે ધારી તાલુકાના હિરાવા ગામે બની હતી. એક સાથે ૧૧ સાવજોનું ટોળુ મધરાત્રે ગામમાં ઘુસી આવ્યું હતુ. એક સાથે ૧૧ સાવજો ગામમાં ઘુસી આવતા ગામલોકોમાં પણ ફફડાટ ફેલાયો હતો. આ સાવજોએ ગામમાં એક ગાયનું મારણ કરી પોતાની ભુખ સંતોષી હતી. રાત્રીના ડાલામથ્થા સાવજોએ ત્રાડો નાખતા લોકો થરથરી ઉઠયા હતા. આ સાવજોએ આખી રાત ગામની બજારમાં આમથી તેમ આંટાફેરા માર્યા હતા. સવારે છ વાગ્યે આ સાવજોએ ગામમાંથી વિદાય લીધી હતી.